**Ustanova upravljanje sportskim objektima**

**5. OTVORENI KUP U MALOM NOGOMETU ZA ŽENE**

**„KUTIJA ŠIBICA 2021“**

**P R O P O Z I C I J E**

**Članak 1.**

NAZIV NATJECANJA: **5. OTVORENI KUP U MALOM NOGOMETU ZA ŽENE"KUTIJA ŠIBICA 2021"**

**Članak 2.**

 ORGANIZATOR NATJECANJA: Ustanova upravljanje sportskim objektima

**Članak 3.**

Turnirom rukovodi Organizacijski odbor, a Voditelj natjecanja vodi isti.

Delegat utakmice nadzire utakmicu u čemu mu pomažu zapisničar i mjeritelj vremena (u daljnjem tekstu službene osobe).

**Članak 4.**

Na turniru može sudjelovati neograničen broj ekipa koje se pravovremeno prijave te izvrše uplatu od **200,00 kn** na račun broj: **IBAN HR3724020061100954018, Ustanova upravljanje sportskim objektima,** Zagreb, Trg Krešimira Ćosića 11, sa naznakom za **MNT "KUTIJA ŠIBICA 2021".**

Uplate izvršene putem virmana obavezno se moraju putem faxa, e-maila ili osobno dostaviti organizatoru natjecanja.

Uplaćeni iznos odnosi se na **četrnaest (14) igračica**. Sve igračice moraju biti prijavljene zaključno sa utakmicom četvrtine finala.

Sve troškove putovanja i boravka u svezi sudjelovanja na turniru snose ekipe samostalno o vlastitom trošku.

U slučaju neispunjenja svojih obaveza (uplata) prema Organizatoru natjecanja automatski nastupa zabrana nastupa i sudjelovanje.

**Članak 5.**

U prijavi treba navesti: **naziv ekipe, ime i prezime prvih pet igračica te ime i prezime osobe za kontakt (voditelja) i broj telefona.**

Pravo nastupa imaju sve igračice koji su navršile 16 godina, registrirane igračice velikog i malog nogometa pod uvjetom da iste nisu pod izdržavanjem zabrane igranja koju su izrekle disciplinske komisije HNS-a, Županijskih nogometnih saveza, Organizatori "Kutije" ili drugi odobreni turnir prema odluci HNS-a iz 2005 g.

**Nastup bez osobne iskaznice (**zamjenski dokument**: putovnica, vozačka dozvola, vojna iskaznica ili sportska iskaznica sportskog saveza) neće biti odobren po cijenu ne igranja jedne ili više pojedinki pa čak i cijele ekipe).** Ukoliko zbog nepoštivanja pravila obje ekipe ne mogu nastupiti, odmah nastupa automatska diskvalifikacija. Prilikom prijave igračica pri prvom nastupu na turniru iste moraju predočiti neki od gore navedenih dokumenata sa slikom te upisati njezin OIB, JMBG ili broj osobne iskaznice.

Upravljanje sportskim objektima kao organizator sportskog natjecanja **MNT „KUTIJA ŠIBICA 2021“** je voditelj obrade osobnih podataka sudionika natjecanja (ispitanika) te s osobnim podacima ispitanika postupa sukladno Općoj uredbi o zaštiti podataka (tzv. GDPR). **Ovim putem Vas informiramo da Vaše osobne podatke koje ovim putem prikupljamo koristimo samo u svrhu organizacije sportskog natjecanja MNT „KUTIJA ŠIBICA 2021“ , brišemo ih nakon završetka natjecanja, a pohranjujemo samo rezultate natjecanja.**

Upravljanje sportskim objektima kao organizator natjecanja **MNT „KUTIJA ŠIBICA 2021“** javno objavljuje Vaše osobne podatke (ime i prezime) prilikom objave sudionika natjecanja prije početka održavanja natjecanja te prilikom objave rezultata natjecanja na oglasnoj ploči, web-stranici, Facebook i/ili Instagram profilu organizatora natjecanja, a što smatramo nužnim radi ostvarenja legitimnog interesa organizatora natjecanja i svih sudionika natjecanja.

Vaše podatke nećemo koristiti u druge svrhe niti ih dostavljati trećim osobama. Ukoliko želite ostvariti pristup Vašim osobnim podacima, zatražiti ispravak netočnih podataka, brisanje podataka, ograničenje obrade ili prijenos Vaših podataka, obratite se službeniku za zaštitu podataka na e-mail adresu: m.lekokrznar@terek.hr.

**Članak 6.**

Igračica može nastupati isključivo samo za jednu ekipu. Ukoliko dvije ili više ekipa prijave istu igračicu konačna pripadnost određuje se njezinim prvim nastupom tj. tada ista nema pravo igranja za drugu ekipu.

**Članak 7.**

Prijava sastava za svaku ekipu u jednoj utakmici vrši se **dvadeset (20) minuta** prije početka utakmice kod zapisničkog stola uz obavezno poštivanje članka 4. Propozicija.

Na zahtjev Organizatora natjecanja sve ekipe su dužne napraviti fotografiju kod službenog fotografa turnira.

**Članak 8.**

Sve utakmice počinju u točno zakazano vrijeme, u protivnom se utakmica registrira u korist protivnika sa 3:0 b.b., dok je maksimalno vrijeme čekanja ekipa **pet (5) minuta** u odnosu na delegiranu satnicu. Ukoliko obje ekipe ne pristupe utakmici, naravno, da se obje odmah diskvalificiraju. Nema izmjene satnice odnosno termina.

**Članak 9.**

Nositelji turnira određuju se na osnovu plasmana na prethodnom turniru te na osnovu prijave prvih pet (5) igračica u osnovnoj prijavi koje su bile članice ekipe s prethodnog turnira te ostvarili plasman na osnovu kojega su stekli prioritet ždrijeba.

**Članak 10.**

Svaka ekipa za utakmicu prijavljuje najviše **14 igračica**. Broj igračica je **4+1(vratarka),** dok utakmica može započeti i igrati se i sa jednom igračicom manje **(3+1)**.

**U službenom prostoru mogu se nalaziti samo prijavljene igračice iz zapisnika + voditelj ekipe + predstavnik ekipe** (sponzor ili pokrovitelj) **+ fizioterapeut** (uz predočenje preslike o stručnoj izobrazbi ili službene licence). Osobe koje nisu u navedenom statusu ne mogu biti u službenom prostoru te se moraju udaljiti iz istog. Ukoliko u roku od **pet (5) minuta** osobe koje nisu u navedenom statusu ne napuste službeni prostor ekipa gubi utakmicu sa 3:0 b.b., ako je to slučaj sa obje ekipe tada nastupa automatska diskvalifikacija za obje ekipe.

**Članak 11.**

Sve ekipe su obavezne nastupiti u jednoobraznoj sportskoj opremi sa vidljivo otisnutim brojem koji je upisan u zapisnik utakmice.

U slučaju identičnih dresova dvije ekipe, dresove mijenja ekipa sa višim startnim brojem (pogledaj osnovnu prijavu organizatora). Rezervne dresove osigurava Organizator.

Svi natpisi na dresovima (naziv ekipe, ime igrača, logo sponzora i sl.) moraju biti ispisani latiničnim pismom.

**Članak 12.**

Izmjene igračica i vratarki mogu se tijekom utakmice vršiti neograničeno i "leteći", ali samo u označenom prostoru kod zapisničkog stola. Pod ispravnom izmjenom se smatra kad prvo izađe igračica sa terena tek tada ulazi zamjenska igračica, a da je pri tom zamjena izvršena sukladno Pravilima nogometne igre. **Za krivu izmjenu igračice ista će biti kažnjena isključenjem na dvije (2) minute, a nastavak igre će biti sukladno Pravilima nogometne igre**.

**Članak 13.**

Ekipa koja zbog kazni isključenja ili zbog posljedice povreda (nemaju rezervnih igračica) ostane na terenu **s manje od tri (3) igračice** nema pravo na nastavak utakmice, sudac istu prekida te se utakmica registrira sa 3:0 b.b. u korist ekipe koja nije imala za posljedicu opisanu ovim člankom ili postojećim rezultatom ukoliko je bio povoljniji od 3:0. Strijelci se u oba slučaja evidentiraju u statistiku najbolji strijelac turnira.

**Članak 14.**

**Utakmice se igraju 2 x 20 minuta.** Za kontrolu vremena, zaustavljanje sata ili nadoknadu vremena isključivo su nadležni suci i delegat utakmice te oni isključivo odgovaraju i imaju pravo primjene ovoga članka.

**Tijekom turnira u svim utakmicama svaka ekipa ima pravo na jedan time-out u trajanju od jedne minute u bilo kojem trenutku tijekom utakmice. Time-out mora biti propisno najavljen pločicom, zapisničkom stolu i delegatu utakmice. Ekipa će dobiti time-out u prvom prekidu igre kada će biti u posjedu lopte. Nakon traženja time-out-a nema povlačenja istog.**

**Članak 15.**

Prilikom isključenja na **dvije (2) minute**, automatski se zaustavlja vrijeme a vremenska kazna teče od trenutka nastavka igre. Vremenska kazna **dvije (2) minute** odslužuje se u cijelosti, bez obzira na kretanje rezultata utakmice. Vrijeme trajanja svakog poluvremena produžiti će se da bi se omogućilo izvođenje kaznenog udarca ili slobodnog udarca protiv ekipe koja je počinila više od **pet (5) akumuliranih prekršaja**. U svim ostalim situacijama postupa se sukladno Pravilima nogometne igre za mali nogomet.

**Članak 16.**

U slučaju neriješenog rezultata utakmice odmah se izvode šesterci, po **tri (3) igračice** svaka ekipa naizmjenično od strane **tri (3) različite igračice**. Ukoliko ni tada nema pobjednika svaka ekipa određuje po **jednu (1) igračicu** (može i igračica iz prve serije) koje ih izvode do krajnjeg pobjednika. Vratarka, a i igračica koja izvodi šesterac, može biti bilo koja od prijavljenih igračica upisanih u zapisniku. Vratarka se može mijenjati kod izvođenja svakog udarca.

Igračica kažnjena vremenskom kaznom **dvije (2) minute** može izvoditi šesterce za dobivanje pobjednika utakmice koja je završila neodlučenim rezultatom.

**Članak 17.**

Vratarev prostor je rukometnih "šest metara“ u kojem vratarka smije igrati rukom i u kojem se prekršaji kažnjavaju kaznenim udarcem. Vratarka ubacuje loptu iz svog prostora **rukom** u vremenu od **četiri (4)** **sekunde** a sve suparničke igračice moraju biti izvan kaznenog prostora, i iz takvog udarca se **NE** priznaje pogodak. Ako vratarkino ubacivanje lopte nije izvedeno u roku od **četiri (4)** **sekunde** kada su ispunjeni uvjeti za nastavak igre, dosuđuje se neizravan slobodan udarac na crti kaznenog prostora s točke najbliže mjestu na kojem je prekršaj počinjen. **Vratarka može postići pogodak samo nogom kad je lopta u igri.** Vratarka ne smije "namjerno“ primiti u ruke loptu od suigračica, izuzetak je kada nema namjere (vraćanje lopte glavom, prsima, natkoljenicom) i ako se ne izigrava to pravilo.

**Vratarka može na cijelom terenu igrati nogom neograničeno, ali u svojoj polovini igrališta može loptu imati u posjedu najduže 4 (četiri) sekunde. U slučaju da vratarka ima loptu u posjedu duže od 4 sekunde na svojoj polovini terena za igru , suci će dosuditi neizravni slobodni udarac sa mjesta gdje se dogodio prekršaj za suparničku ekipu.**

**Članak 18.**

Ubacivanje (aut) je kada lopta (cijela) prijeđe uzdužnu liniju terena za igru . Ubacivanje se izvodi nogom tako da je lopta iza ili na uzdužnoj liniji. Ukoliko izvođačica svojim cijelim stopalom stoji u terenu za igru smatrat će se da je ubacivanje neispravno izvedeno, i sudac će dosuditi ubacivanje za suparničku ekipu. Ubacivanje je neizravni slobodni udarac te se iz istog ne priznaje pogodak.

Kod početnog udarca suparnička igračica mora biti udaljena najmanje **tri (3) metra** od lopte. Udarac iz kuta se izvodi u zato označenom prostoru u trenu za igru, a u slučaju nepravilnog izvođenja (tehničkog i vremenskog) nastavak igre biti će ubacivanje od strane vratara za suparničku momčad.

**Na traženje izvođačica (po cijelom terenu za igru) kod neizravnog ili izravnog slobodnog udarca sa visoko pokazanih pet prstiju sudac udaljuje suparnicu na pet (5) metara te se taj udarac izvodi isključivo na znak suca.**

Nastavci igre mogu se izvesti i bez znaka suca, no pri tom suci vode računa o svim segmentima primjene Pravila igre za mali nogomet (brzo izvođenje, obrambena igračica se povlači prema natrag i sl.). **Zbog namjernog ometanja brzog nastavka igre, igrač će biti kažnjen isključenjem na dvije (2) minute**.

Vrijeme za izvođenje svih prekida je **četiri (4) sekunde** naravno pod uvjetom da su ispunjeni svi uvjeti za nastavak igre.

**Ukoliko igračica izvede nastavak igre, a tražio je pet (5) metara, prije znaka suca, ista može biti upozoren ili isključen na dvije (2) minute od strane sudaca, a nastavak igre je za istu ekipu, što znači da ako je igračica to učinila, prvo je verbalno upozorava, ali ako to ponovo učini tada ju se kažnjava isključenjem od dvije (2) minute**. Ako ekipa koja izvodi bilo koji nastavak igre i za to potroši više od **četiri (4) sekunde**, igra će se nastaviti s mjesta prekršaja neizravnim slobodnim udarcem za suparničku ekipu.

**Iz početnog udarca NE može se izravno postići pogodak.**

Kad lopta udari iznad površine terena za igru (strop), smatra se da je napustila teren za igru i nastavak igre je ubacivanje (aut) za suparničku ekipu s mjesta koje je , najbliže mjestu gdje lopta udarila u strop.

**Članak 19.**

**Zbog nesportskog ponašanja, bezobzirnog starta, sprečavanje igračice u obećavajućoj prilici za postizanje pogotka, sprečavanju igračice u izglednoj situaciji za postizanje pogotka, povlačenja igračice, igračica će biti kažnjen isključenjem na dvije (2) minute, a u slučaju grube igre, namjernog udaranja suparničke igračice (rukom, nogom, glavom), pljuvanja na suparničku igračicu, službenu osobu igračica će biti kažnjena isključenjem do kraja utakmice – crvenim kartonom**. Svaka igračica koji u tijeku utakmice bude kažnjena na dvije vremenske kazne automatski se kažnjava zabranom igranja do kraja susreta s pravom na zamjenu koja ulazi po isteku vremenske kazne. Igračica isključeni na dvije vremenske kazne ili isključenjem do kraja susreta mora odmah napustiti teren za igru, te automatski nemaju pravo nastupa na prvoj slijedećoj utakmici. Ukoliko se pričuvna igračica i vodstvo ekipe nesportski ponašaju (vrijeđanje, nesportsko prigovaranje i slično), sudac ih može isključiti što automatski za posljedicu ima da ne mogu nastupiti na sljedećoj utakmici. **U slučaju težeg prekršaja, prijave službenih osoba, Disciplinski sudac može izreći i veći broj utakmica zabrane igranja ili zabranu igranja do kraja turnira.**

Klizeći start je dozvoljen i isti mora biti u skladu s Pravilima igre za mali nogomet. Klizeći start bez kontakta sa suparničkim igračem – igra se nastavlja. Klizeći start sa visoko podignutom nogom ali bez kontakta sa suparničkim igračem – neizravni slobodan udarac. Klizeći starat sa kontaktom sa suparničkim igračem – izravni slobodan udarac.

**Članak 20.**

Akumulirani prekršaji su oni prekršaji koji se tijekom igre kažnjavaju izravnim slobodnim udarcem i **samo se takvi nastavci igre mogu brojiti, kao akumulirani prekršaji.**

**U svakom poluvremenu nakon bonusa od pet (5) akumuliranih prekršaja, dakle šesti i svaki naredni prekršaj izvodi se s udaljenosti od deset (10) metara, na sučev znak i u vremenu od četiri (4) sekunde. Izuzetak je situacija kada je mjesto prekršaja bliže od deset metara od vrata i tada izvođačica odlučuje želi li pucati sa tog mjesta ili sa deset metara.** Igračica koja izvodi udarac mora udariti loptu s namjerom da postigne pogodak i ne smije je dodati suigračici. Vratarka može izaći ispred crte vrata maksimalno do **pet (5) metra**, tj. do oznake u vratarevom prostoru, odnosno najmanje **pet (5) metara** od lopte. Po isteku prvog poluvremena, a početkom drugog, obje ekipe započinju sa **nula (0) akumuliranih prekršaja**. Evidenciju akumuliranih prekršaja obavezno vode suci utakmice, a isto se registrira na pomoćnom semaforu i kod delegata utakmice.

Ako je dosuđen izravni slobodni udarac nakon **pet (5)** **akumuliranog prekršaja**, nema više prednosti, mora se izvesti kazneni udarac s udaljenosti od **deset (10) metara**, izuzetak od ovog je situacija kod koje je suparnica u **očitoj izglednoj prigodi za postizanje pogotka.**

Nema naknadnog pokazivanja akumuliranog prekršaja, ali sukladno praksi dozvoljeno je da se dosuđivanje prekršaja odgoditi za jednu do dvije sekunde, te ukoliko sudac smatra da prednost nije realizirana, prekršaj će se vratiti na mjesto gdje je prekršaj učinjen.

**Članak 21.**

U slučaju težeg prekršaja, nanošenja materijalne štete, vrijeđanja službenih osoba, sudaca, suparničkih igrača, voditelja suparničke momčadi, fizičkog sukoba sa navijačima disciplinski sudac može izreći zabranu igranja, vođenja ekipa na više utakmica ili do kraja natjecanja odnosno na slijedećim natjecanjima **„KUTIJA ŠIBICA“.**

Teži prekršaj se smatra onim prekršajem kod kojeg je počinitelj iskazao naročitu odlučnost, upornost, bezobzirnost ili je prekršaj prouzročio naročito štetne posljedice.

**Članak 22.**

U slučaju nanošenja materijalne štete ista se mora nadoknaditi odmah sukladno visini koju utvrđuje voditelj natjecanja u protivnom će protiv počinitelja biti pokrenut postupak naknade štete pred nadležnim sudom, a počinitelja će se prekršajno odnosno kazneno prijaviti .

**Članak 23.**

Odluke iz čl.21.st.1 donosi Disciplinski sudac.

Protiv odluke disciplinskog suca može se izjaviti žalba.

O žalbi odlučuje Komisija za žalbe tijelo u sastavu od 3 člana od kojih je jedan predsjednik.

**Članak 24.**

Na žalbu se plaća pristojba od **1.000,00 kuna.** U slučaju da žalba bude usvojena vraća se uplaćena pristojba.

Rokovi iz ovog članka mogu se skratiti odnosno produljiti ovisno o težini i složenosti događaja koji je prethodio podnošenju prijave kao i o terminu nastupa ekipa odnosno osoba koje vode ekipe.

Disciplinskog suca i Komisiju za žalbe imenuje voditelj natjecanja.

**Članak 25.**

Prijavu disciplinskom sucu mogu podnijeti službene osobe i voditelj natjecanja u roku od 2 sata po završetku utakmice.

Disciplinski sudac je dužan donijeti odluku u roku od 12 sati po zaprimanju prijave.

Rok za podnošenje žalbe protiv odluke disciplinskog suca je 12 sati od primitka iste.

Komisija za žalbe dužna je odlučiti o žalbi u slijedećih 12 sati i NJEZINA ODLUKA JE KONAČNA i do tada prijavljena osoba ne može učestvovati u natjecanju.

**Članak 26.**

U slučaju istog broja postignutih pogodaka najbolji strijelac je onaj koji je pogotke postigao u manje odigranih utakmica na turniru. Pogoci postignuti iz udaraca sa **šest (6) metara** koji se izvode u slučaju neriješenog rezultata ne računaju se.

**Članak 27.**

Sve utakmice se igraju prema programu u terminima-satnici-sportskim dvoranama kako odredi Organizator.

**Članak 28.**

Propozicije natjecanja donosi Organizator.

Pravo tumačenja ovih propozicija ima Voditelj natjecanja .

Za sve što nije regulirano ovim propozicijama primjenjuje se Pravilnik o natjecanju HNS-a i Disciplinski pravilnik HNS.

Sve utakmice na turniru se održavaju pod obaveznom prijavom prema Zakonu o javnom okupljanju pa svi koji se nalaze unutar službenih objekata organizatora podliježu primjeni istoga u svezi bilo kakvih kršenja.

**Članak 29.**

Ako na turniru sudjeluje više od **dvije (2) registrirane inozemne ekipe** tada je Organizator dužan dobiti odobrenje međunarodne komisije HNS-a. Na turniru može sudjelovati igračica član inozemnog kluba.

**Članak 30.**

Organizator natjecanja će osigurati za provođenje redovitog programa unutar termina-satnice na sportskim objektima sve službe koje su potrebne za što kvalitetniju organizaciju turnira (prisutnost MUP-a, redarske službe, nogometne suce, delegate, liječnike, snimanje video kamerom i slično).

Zagreb, rujan 2021.g.

O R G A N I Z A T O R :

**Ustanova upravljanje sportskim objektima**